b'\n_START_ARTICLE_\nKentaur\n_START_SECTION_\nEtimologija\n_START_PARAGRAPH_\nKentaursko gr\xc4\x8dko ime \xce\x9a\xce\xad\xce\xbd\xcf\x84\xce\xb1\xcf\x85\xcf\x81\xce\xbf\xcf\x82 (K\xc3\xa9ntauros) moglo bi biti slo\xc5\xbeenica od ken i tauros \xc5\xa1to zna\xc4\x8di "probadaju\xc4\x87i bik", ali tako\xc4\x91er bi moglo zna\xc4\x8diti i "ubojica bikova".\n_START_SECTION_\nKarakteristike\n_START_PARAGRAPH_\nIsprva su se opisivali kao mu\xc5\xa1karci s ljudskim nogama, no stra\xc5\xbenji im je dio imao tijelo, rep i stra\xc5\xbenje noge kao u konja. Poslije su prikazivani kao mu\xc5\xa1karci do prepona, a ostatak je tijela bio konjski, s \xc4\x8detirima nogama i repom._NEWLINE_Mogu\xc4\x87e je da je isprva Kentaurima smatrano istoimeno pleme Tesalijaca koje je stalno jahalo konje, a poslije se ta metafora pretvorila u mit. Robert Graves predla\xc5\xbee da se radilo o prethelenskom bratstvu zemljanog kulta koji je imao konja kao totem._NEWLINE_U ranoj gr\xc4\x8dkoj umjetnosti ili knji\xc5\xbeevnosti uglavnom se nisu pojavljivali \xc5\xbeenski Kentauri, odnosno Kentauride, ali jesu u kasnoj antici. Makedonski mozaik iz 4. stolje\xc4\x87a pr. Kr. jedan je od najstarijih prikaza Kentaurida u umjetnosti. Ovidije spominje Kentauridu Hilonomu koja je po\xc4\x8dinila samoubojstvo kad je njezin ljubavnik ubijen u ratu s Lapitima.\n_START_SECTION_\nKentauri\n_START_PARAGRAPH_\nPrema Pindaru, Kentaurima je otac bio Kentaur, sin lapitskog kralja Iksiona i kraljice Nefele, utjelovljenja oblaka, jer je Iksion htio silovati Heru pa mu je ona podmetnula Nefelu._NEWLINE_Poslije je mla\xc4\x91i nara\xc5\xa1taj Kentaura izgubio svoju surovost te su se pridru\xc5\xbeili Dioniziovoj pratnji - Satirima. Homer Kentaure naziva vi\xc5\xa1e zvijerima nego ljudima. Prema nekim izvorima, smje\xc5\xa1teni su na vratima Hada._NEWLINE_Najpoznatiji Kentauri bili su Nes, Hiron, Fol i Eurition koji su bili likovi u pri\xc4\x8dama o Heraklu.\n_START_SECTION_\nBorba s Lapitima\n_START_PARAGRAPH_\nKentauri su najpoznatiji zbog borbe s Lapitima. Naime, htjeli su oteti Hipodamiju i ostale \xc5\xbeene na dan njezina vjen\xc4\x8danja s kraljom Piritom, Iksionovim sinom. Ondje je bio prisutan i Tezej, junak i osniva\xc4\x8d gradova, koji je pomogao Piritu. Jedan je lapitski junak, Kenej, kojeg oru\xc5\xbeje nije moglo raniti, bio pretu\xc4\x8den od Kentaura kamenjem i granama drve\xc4\x87a. No, na posljetku su Kentauri pobije\xc4\x91eni i uni\xc5\xa1teni. Kao i Gigantomahija i [Titan (mitologija)|Titanomahija]], i ovaj je rat metafora borbe izme\xc4\x91u civiliziranosti i barbarizma.'